作者:李中
標題:廬山
內容:控壓潯陽景，崔嵬古及今。勢雄超地表，翠盛接天心。湓浦春煙列，星灣晚景沈。圖經宜細覽，題詠卒難任。靖節門遙對，庾公樓俯臨。參差含積雪，隱映見歸禽。峭拔推雙劍，清虛數二林。白蓮池宛在，翠輦事難尋。天近星河冷，龍歸洞穴深。谷春攢錦繡，石潤疊瓊琳。玄鶴傳仙拜，青猿伴客吟。泉通九江遠，雲出幾州陰。冬有靈湯溢，夏無炎暑侵。他年如遂隱，五老是知音。